Az ezred elődjét 1944. április 1-jén hozták létre a Csernyihivi területen fekvő Nyizsini légibázison a szovjet légierő 340. Repülőezredeként (az alakulat kódszáma 22672). Kezdetben Li–2-es szállító repülőgépeket üzemeltetett. Az egységnél 1955-ben jelentek meg az első Mi–4 típusú helikopterek, majd később a Mi–6-os helikopter. 1960 augusztusában áttelepítették jelenlegi diszlokációs helyére, a Lviv területen található Novij Kalinyiv melletti repülőtérre. Az ezred 1961–1968 között az 57. Légi hadsereg, 1968–1986 között a 14. Légi Hadsereg, majd 1986–1992 között a Kárpáti Katonai Körzet alárendeltségébe tartozott. 1968-ban részt vettek a Csehszlovákia elleni szovjet katonai intervencióban. A Mi–8-as típusú helikopterek 1970-ben álltak szolgálatba az ezrednél, majd 1986-ban kapta meg az egység az első Mi–26-os helikopterét. Az alakulat személyi állományból többen részt vettek az afganisztáni háborúban a 280. Önálló Helikopterezred kötelékében. A Szovjetunió felbomlása előtt a légierő harci és szállító helikoptereit a légierőtől áthelyezték a szárazföldi erőkhöz. 1990-ben 24 darab Mi–26 és 40 darab Mi-8 helikopterrel rendelkezett. A Szovjetunió felbomlása után, 1992. január 1-jétől ukrán fennhatóság alá került és továbbra is a szárazföldi erők alárendeltségében maradt mint csapatrepülő egység.